വേഷമഴിച്ചു നെല്ലിയോട് വാസുദേവന് നമ്ബൂതിരി നിത്യതയിലാണ്ടു തിരുവനന്തപുരം: വേഷപ്പകര്ച്ചാ ഭാവങ്ങള് കഥകളി ലോകത്തിന് സമ്മാനിച്ച നെല്ലിയോട് വാസുദേവന് നമ്ബൂതിരി അരങ്ങൊഴിഞ്ഞു. 81 വയസായിരുന്നു. ഇന്നലെ രാത്രി ഒമ്ബതോടെ പൂജപ്പുര, ചാടിയറ സി.അര്.എ 168 നെല്ലിയോട് മനയിലായിരുന്നു അന്ത്യം. പാന്ക്രിയാസ് ട്യൂമര് ബാധിച്ച് ചികിത്സയിലായിരുന്നു. തന്ത്രികുടുംബമായ എറണാകുളം ചേരനെല്ലൂരില് നെല്ലിയോട് മനയില് വിഷ്ണു നമ്ബൂതിരിയുടെയും പാര്വതി അന്തര്ജനത്തിന്റെയും മൂന്നാമത്തെ മകനായി 1940 ഫെബ്രുവരി അഞ്ചിനാണ് ജനിച്ചത്. 17ാം വയസില് കോട്ടയ്ക്കല് പി.എസ്.വി നാട്യസംഘത്തില് വാഴേങ്കട കുഞ്ചുനായരുടെ കീഴില് കഥകളി അഭ്യാസം തുടങ്ങി. ഉപരിപഠനം കലാമണ്ഡലത്തിലായിരുന്നു. അവിടെ അദ്ധ്യാപകനുമായി. കലാമണ്ഡലം, എഫ്.എ.സി.ടി സംഘത്തില് 35 രാജ്യങ്ങളില് കഥകളി പര്യടനം നടത്തി. കേന്ദ്ര സംഗീത നാടക അക്കാഡമി പുരസ്കാരമുള്പ്പെടെയുള്ള അംഗീകാരങ്ങള് ലഭിച്ചു. ചുവന്നതാടിക്ക് പുറപ്പാട് രചിച്ച് ചിട്ടപ്പെടുത്തിയ അദ്ദേഹം രാസക്രീഡ എന്ന ആട്ടക്കഥയും രചിച്ചിട്ടുണ്ട്. ഭാര്യ: ശ്രീദേവി അന്തര്ജനം. മക്കള് കഥകളികലാകാരായ മായ, വിഷ്ണു. മരുമക്കള്: എം.ഡി. ദിവാകരന്, ശ്രീദേവി. മൃതദേഹം ഇന്ന് പുലര്ച്ചയ്ക്ക് നിലമ്ബൂര് വണ്ടൂരിലെ നെല്ലിയോട് മനയിലെത്തിക്കും. വൈകിട്ട് നാലിന് സംസ്കരിക്കും.